รัฐบาลไทย-ข่าวทำเนียบรัฐบาล-คปภ. เร่งประสาน บ.ประกันภัย ให้การเยียวยา กรณีอดีตหน่วยซีล เสียชีวิตขณะปฏิบัติภารกิจให้การช่วยเหลือทีมฟุตบอลหมูป่าที่ถ้ำหลวง
วันศุกร์ที่ 6 กรกฎาคม 2561
คปภ. เร่งประสาน บ.ประกันภัย ให้การเยียวยา กรณีอดีตหน่วยซีล เสียชีวิตขณะปฏิบัติภารกิจให้การช่วยเหลือทีมฟุตบอลหมูป่าที่ถ้ําหลวง
จากกรณีเมื่อวันที่ 6 กรกฎาคม 2561 อดีตนักทําลายใต้น้ําจู่โจม สังกัดหน่วยบัญชาการสงครามพิเศษทางเรือ หรือหน่วยซีล เสียชีวิตขณะปฏิบัติภารกิจให้การช่วยเหลือกลุ่มนักเรียนทีมฟุตบอลหมูป่าอะคาเดมี พร้อมผู้ฝึกสอนรวมจํานวน 13 ราย ณ วนอุทยานถ้ําหลวง-ขุนน้ํานางนอน
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า จากกรณีเมื่อวันที่ 6 กรกฎาคม 2561 เวลาประมาณ 01.00 น. ได้เกิดเหตุสลด จ่าเอก สมาน กุนัน อดีตนักทําลายใต้น้ําจู่โจม สังกัดหน่วยบัญชาการสงครามพิเศษทางเรือ หรือหน่วยซีล ซึ่งปัจจุบันดํารงตําแหน่งเจ้าหน้าที่ตระเวนระงับเหตุ ฝ่ายรักษาความปลอดภัย ท่าอากาศยานสุวรรณภูมิ บริษัทท่าอากาศยานไทย จํากัด (มหาชน) เสียชีวิตขณะปฏิบัติภารกิจให้การช่วยเหลือกลุ่มนักเรียนทีมฟุตบอลหมูป่าอะคาเดมี พร้อมผู้ฝึกสอนรวมจํานวน 13 ราย ณ วนอุทยานถ้ําหลวง-ขุนน้ํานางนอน ตําบลโป่งผา อําเภอแม่สาย จังหวัดเชียงราย
สํานักงาน คปภ. ขอแสดงความเสียใจจากเหตุการณ์ที่เกิดขึ้น ทั้งนี้ จากการติดตามและประสานงานอย่างใกล้ชิดของ สํานักงาน คปภ. ส่วนกลาง สํานักงาน คปภ. ภาค 1 (เชียงใหม่) และสํานักงาน คปภ. จังหวัดเชียงราย พบว่าจ่าเอก สมาน กุนัน ได้ทําประกันภัยเอาไว้ทั้งสิ้น 3 กรมธรรม์ ประกอบด้วย
1. มีบัตรเอทีเอ็มของธนาคารกรุงไทย ประเภทได้รับความคุ้มครองประกันอุบัติเหตุส่วนบุคคล กับบริษัท ทิพยประกันภัย จํากัด (มหาชน) โดยได้รับความคุ้มครองต่อชีวิต ร่างกาย หรืออนามัย กรณีเสียชีวิตจํานวน 50,000 บาท ซึ่งต่อมาเมื่อช่วงบ่าย วันที่ 6 กรกฎาคม 2561 ผู้อํานวยการสํานักงาน คปภ. จังหวัดเชียงราย พร้อมด้วยผู้แทนของบริษัท ทิพยประกันภัย จํากัด (มหาชน) ได้จัดพิธีมอบเงินค่าสินไหมทดแทนให้กับทายาทของผู้เสียชีวิตเป็นที่เรียบร้อยแล้ว
2. กรมธรรม์ประกันชีวิตกับบริษัท เมืองไทยประกันชีวิต จํากัด (มหาชน) ตามกรมธรรม์เลขที่ 1087629671 เริ่มคุ้มครองตั้งแต่วันที่ 19 ตุลาคม 2559 สิ้นสุดความคุ้มครองวันที่ 19 มีนาคม 2560 ซึ่งกรมธรรม์ฉบับนี้ขาดอายุ และสิ้นสุดความคุ้มครองไปแล้ว แต่ทางบริษัท เมืองไทยประกันชีวิต จํากัด (มหาชน) ยินดีพิจารณาจ่ายค่าสินไหมในรูปแบบเงินช่วยเหลือเพื่อดูแลและเยียวยาครอบครัวของจ่าเอก สมาน กุนัน ด้วยเป็นผู้เสียสละและช่วยเหลือสังคม โดยให้ความคุ้มครองตามทุนประกันชีวิตจํานวนเงิน 150,000 บาท และตามสัญญาเพิ่มเติมอุบัติเหตุส่วนบุคคล จํานวนเงิน 1,000,000 บาท รวมเป็นจํานวนเงิน 1,150,000 บาท
3. กรมธรรม์ประกันชีวิตกับบริษัท พรูเด็นเชียล ประกันชีวิต (ประเทศไทย) จํากัด (มหาชน) ตามกรมธรรม์เลขที่ GL005/16039 เริ่มคุ้มครองตั้งแต่วันที่ 6 กรกฎาคม 2558 สิ้นสุดความคุ้มครองวันที่ 6 กรกฎาคม 2563 โดยให้ความคุ้มครองตามทุนประกันชีวิตจํานวนเงิน 100,004 บาท และสัญญาเพิ่มเติมชั่วระยะเวลา จํานวนเงิน 125,005 บาท รวมเป็นจํานวนเงิน 225,009 บาท
เลขาธิการ คปภ. กล่าวด้วยว่า สํานักงาน คปภ. ขอแสดงความชื่นชมเจ้าหน้าที่และผู้เกี่ยวข้องจากทุกภาคส่วนที่ร่วมแรงร่วมใจปฏิบัติภารกิจอย่างกล้าหาญ ทุ่มเท และเสียสละในการให้ความช่วยเหลือประชาชนอย่างสุดความสามารถ และขอแสดงความเสียใจอย่างยิ่งกับครอบครัวผู้เสียชีวิตในครั้งนี้ ซึ่งสํานักงาน คปภ. จะให้ความช่วยเหลืออย่างสุดความสามารถเช่นกัน และจะช่วยอํานวยความสะดวกด้านการประกันภัยตลอดจนประสานงานด้านค่าสินไหมทดแทนให้แก่ทายาทผู้เสียชีวิตอย่างเต็มที่ ทั้งนี้ หากมีข้อสงสัยด้านการประกันภัย สามารถสอบถามข้อมูลเพิ่มเติมได้ที่ สายด่วน คปภ. 1186